2021-yilda hududiy va respublika tarmoqlararo sanoat yarmarkalarini tashkil etish va o‘tkazish chora-tadbirlari to‘g‘risida

2021-yil 22 — 24-aprel kunlari Navoiy shahrida kon-metallurgiya, kimyo sanoati, qurilish materiallari va elektr energetikasi sohalaridagi yirik tarmoq tashkilotlari, shuningdek, respublikaning barcha hududlaridan ushbu tarmoqlar uchun mahsulot ishlab chiqarishga ixtisoslashgan kichik biznes va xususiy tadbirkorlik subyektlar ishtirokida tarmoqlararo sanoat yarmarkasi muvaffaqiyatli o‘tkazildi.
 Ushbu yarmarkada qiymati 375,8 mlrd so‘mlik jami 996 ta sanoat kooperatsiyasi shartnomalari va 268 ta texnik jihatdan hamkorlik qilish memorandumlari imzolandi.
 Shuningdek, joriy yilning 29-30-aprel kunlari Xorazm viloyatida “Hududlar va tarmoqlararo sanoat kooperatsiyasini rivojlantirish” ko‘rgazmasi o‘tkazilib, qiymati 70,3 mlrd so‘mlik 289 ta shartnomalar hamda 20 turdagi mahsulotlarni ishlab chiqarishni o‘zlashtirishga qaratilgan 42 ta memorandumlar imzolanishi ta’minlandi.
 Tarmoqlararo sanoat yarmarkalari doirasida kichik biznes va xususiy tadbirkorlik subyektlari bilan respublikadagi yirik sanoat tashkilotlari o‘rtasida tarmoqlararo sanoat kooperatsiyasi aloqalarini yanada kengaytirish maqsadida Vazirlar Mahkamasi qaror qiladi:
 1. Investitsiyalar va tashqi savdo vazirligi, Iqtisodiy taraqqiyot va kambag‘allikni qisqartirish vazirligi, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklarining 2021-yilda hududiy va respublika tarmoqlararo sanoat yarmarkalarini quyidagi ikki bosqichda o‘tkazish to‘g‘risidagi takliflari ma’qullansin:
 I bosqich — 2021-yilning may — oktyabr oylarida respublika hududlarida yirik sanoat tashkilotlarining ixtisoslashuvi asosida hududiy tarmoqlararo sanoat yarmarkalarini o‘tkazish;
 II bosqich — 2021-yilning 22 — 28-noyabr kunlari 2022-yil uchun buyurtmalar portfelini shakllantirish bo‘yicha respublika tarmoqlararo sanoat yarmarkasini o‘tkazish.
 2. Quyidagilar:
 yarmarka o‘tkaziladigan hududlarning kichik biznes va xususiy tadbirkorlik subyektlari hamda ixtisoslashuvi asosida yirik sanoat tashkilotlari, boshqa hududlardan taklif etiladigan iqtisodiyot tarmoqlari tashkilotlari, shuningdek, yirik sanoat tashkilotlari uchun import o‘rnini bosuvchi mahsulotlar ishlab chiqarish istagini bildirgan respublikadagi kichik biznes va xususiy tadbirkorlik subyektlarining hududiy tarmoqlararo sanoat yarmarkasida ishtirok etishi;
 mahsulot xarid qilish bo‘yicha shartnomalarni shakllantirish bilan birga yirik sanoat tashkilotlari tomonidan kichik biznes va xususiy tadbirkorlik subyektlari bilan yarmarka doirasida texnik jihatdan hamkorlik qilish memorandumini tuzishi, mahsulotni o‘zlashtirish bo‘yicha “yo‘l xaritasi”ni qabul qilishi, hamkorlariga texnik shartlarni berishi, texnik hujjatlar va chizmalarni birgalikda ishlab chiqishi, shuningdek, mahsulot namunalarini ishlab chiqarishi, ularni sinovdan o‘tkazishi, mahsulotlar ishlab chiqarishni boshlashi va ularni sotib olish bo‘yicha bitimlar tuzishi yuzasidan aniq chora-tadbirlar va ularni bajarish muddatlari belgilab olinishi;
 hududiy va respublika tarmoqlararo sanoat yarmarkalarini o‘tkazish xarajatlari ushbu yarmarkalarni tashkil etuvchi hamda ularda ishtirok etuvchi tomonlarning o‘z mablag‘lari hisobidan mustaqil ravishda amalga oshirilishi inobatga olinsin.
 3. Quyidagilar:
 2021-yilda hududiy va respublika tarmoqlararo sanoat yarmarkalarini o‘tkazish reja-jadvali 1-ilovaga Muvofiq;
 2021-yilda respublika tarmoqlararo sanoat yarmarkasini tashkil etish va o‘tkazish bo‘yicha ishchi guruh tarkibi 2-ilovaga muvofiq;
 2021-yilda hududiy tarmoqlararo sanoat yarmarkalarini tashkil etish va o‘tkazish bo‘yicha ishchi guruhning namunaviy tarkibi 3-ilovaga muvofiq;
 2021-yilda hududiy va respublika tarmoqlararo sanoat yarmarkalarini tashkil etish va o‘tkazish chora-tadbirlari 4-ilovaga muvofiq tasdiqlansin.
 4. Investitsiyalar va tashqi savdo vazirligi, Iqtisodiy taraqqiyot va kambag‘allikni qisqartirish vazirligi, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari, vazirlik va idoralar, xo‘jalik birlashmalari rahbarlariga hududiy tarmoqlararo sanoat yarmarkalariga sifatli tayyorgarlik ko‘rish va ularning o‘z muddatida o‘tkazilishi yuzasidan shaxsiy mas’uliyat yuklansin.
 5. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari, Iqtisodiy taraqqiyot va kambag‘allikni qisqartirish vazirligi, vazirliklar va idoralar, xo‘jalik birlashmalari hududiy va respublika tarmoqlararo sanoat yarmarkalarini tashkil etish va o‘tkazishda:
 mahalliy ishlab chiqaruvchilar o‘rtasida uzoq muddatli barqaror kooperatsiya aloqalari o‘rnatilishi, mahalliy xomashyo va sanoat kooperatsiyasi asosida tayyor mahsulotlar, butlovchi buyumlar va materiallar ishlab chiqarishni mahalliylashtirish ishtirokchilari va loyihalari sonini kengaytirish, kichik biznes va xususiy tadbirkorlik subyektlarini sanoat kooperatsiyasiga keng jalb etishga;
 hududiy tarmoqlararo sanoat yarmarkalarida 2021-2022-yillarda mahsulot xarid qilish bo‘yicha shartnomalar tuzilishi, shuningdek, ilgari import qilingan mahsulotlarni o‘zlashtirishda texnik hamkorlik qilish memorandumlari shakllantirilishi, kichik biznes va xususiy tadbirkorlik subyektlari tomonidan butlovchi qismlar va mahsulotlar ishlab chiqarish bo‘yicha shartnomalar tuzilishiga;
 yangi turdagi mahsulotlar ishlab chiqarishni mahalliylashtirish loyihalarini joylashtirish masalalarida, shu jumladan, kichik sanoat zonalari va erkin iqtisodiy zonalar hududida (ishlab chiqarish yo‘nalishi bo‘yicha) yer maydonlari ajratilishiga ko‘maklashsinlar.
 6. Qoraqalpog‘iston Respublikasi Vazirlar Kengashi Raisining, viloyatlar hamda Toshkent shahar hokimlarining ishlab chiqarishni mahalliylashtirish va sanoatda kooperatsiya aloqalarini kengaytirish masalalari bo‘yicha yordamchilari hududiy sanoat yarmarkalari ixtisoslashuviga muvofiq tarmoqlardagi yirik sanoat tashkilotlari bilan birgalikda:
 hududiy yirik sanoat tashkilotlari tomonidan foydalaniladigan xomashyolar, ehtiyot qismlar, butlovchi buyumlar, asbob-uskuna va tayyor mahsulotlar ro‘yxati to‘g‘risida elektron ma’lumotlar, birinchi navbatda, ishlab chiqarish istagini bildirgan salohiyatli kichik biznes va xususiy tadbirkorlik subyektlariga hududiy tarmoqlararo sanoat yarmarkalari o‘tkazilishidan kamida bir hafta oldin yetkazilishi ta’minlansin;
 hududiy tarmoqlararo sanoat yarmarkalari doirasida texnik hamkorlik qilish memorandumlarini, shu jumladan, mahalliylashtiriladigan mahsulotlar bo‘yicha muhandislik-texnik hujjatlarni ishlab chiqishda ko‘maklashish, shuningdek, maqsadli sifat ko‘rsatkichlariga erishish yuzasidan amaliy choralar ko‘rsin.
 7. Iqtisodiy taraqqiyot va kambag‘allikni qisqartirish vazirligi ustav kapitalida davlat ulushi 50 foiz va undan ortiq bo‘lgan yuridik shaxslar hamda ular muassisligidagi 50 foiz va undan ortiq ulushga ega bo‘lgan boshqa tashkilotlar (keyingi o‘rinlarda — davlat ulushi bo‘lgan korxonalar) bilan birgalikda Elektron kooperatsiya portalida joriy etilgan tizim orqali:
 mahalliy ishlab chiqaruvchi tashkilotlar tomonidan o‘zlashtiriladigan mahsulotlar texnik hamkorlik qilish memorandumlarida keltirilgan sifat va narx ko‘rsatkichlari asosida tegishli shartnomalar tuzilishiga;
 hududiy tarmoqlararo sanoat yarmarkalari doirasida tuzilgan texnik hamkorlik qilish memorandumlari asosida import qilinayotgan mahsulotlarni mahalliy ishlab chiqaruvchi tashkilotlar tomonidan ishlab chiqarilishini o‘zlashtirish iqtisodiy samaradorligidan kelib chiqib, ikki yil va undan ortiq muddatga shartnomalar tuzilishiga ko‘maklashsin.
 8. O‘zbekiston Respublikasi Soliq kodeksining 305-moddasiga asosan ushbu kodeks 294-moddasi birinchi qismining birinchi bandida ko‘rsatilgan yuridik shaxslarning soliq bazasini aniqlashda ushbu shaxslarning jami daromadidan daromad olish bilan bog‘liq barcha asoslangan xarajatlari chegirib tashlanishi ma’lumot uchun qabul qilinsin.
 Mahalliy ishlab chiqaruvchi tashkilotlar o‘rtasida o‘tkazilgan tarmoqlararo sanoat yarmarkalarida imzolangan texnik hamkorlik to‘g‘risidagi memorandumlarga muvofiq sinov uchun taqdim etiladigan mahsulotlarning tajriba namunalari (to‘plami), agar ular qayta ko‘rib chiqish (qayta ishlash) uchun qaytarilsa, unda qayta ko‘rib chiqish xarajatlari foyda solig‘ini hisoblashda asoslangan xarajatlar sifatida inobatga olinsin.
 9. Innovatsion rivojlanish vazirligi O‘zbekiston Fanlar akademiyasi bilan birgalikda respublika tarmoqlararo sanoat yarmarkasida ilmiy-tadqiqot muassasalarining yangi texnologiyalari va ishlab chiqarish loyiha takliflari, shuningdek, talab yuqori bo‘lgan mahsulotlar bo‘yicha kooperatsiya aloqalarini rivojlantirish to‘g‘risidagi taqdimotlari bilan ishtirok etishlarini ta’minlasin.
 10. O‘zbekiston Milliy teleradiokompaniyasi, O‘zbekiston Milliy axborot agentligiga Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bilan birgalikda hududiy va respublika tarmoqlararo sanoat yarmarkalarini ommaviy axborot vositalarida keng yoritish tavsiya etilsin.
 11. Ichki ishlar vazirligi manfaatdor vazirlik va idoralarni jalb etgan holda, hududiy va respublika tarmoqlararo sanoat yarmarkalari o‘tkaziladigan joylarda jamoat tartibi, yong‘in xavfsizligi hamda karantin qoidalariga qat’iy rioya etilishini ta’minlash choralarini ko‘rsin.
 12. Mazkur qarorning bajarilishini nazorat qilish O‘zbekiston Respublikasi Bosh vazirining investitsiyalar va tashqi iqtisodiy aloqalar masalalari bo‘yicha o‘rinbosari — investitsiyalar va tashqi savdo vaziri S.U. Umurzakov zimmasiga hamda Vazirlar Mahkamasining Sanoat va uning bazaviy tarmoqlarini hamda kooperatsiya aloqalarini rivojlantirish masalalari departamentiga yuklansin.